Otakar Šín

Otakar Šín (* 23. apríl 1881, Rokytno, dnes Nové Město na Moravě, Česko – † 21. január 1943, Praha, Česko) bol český hudobný skladateľ, teoretik a pedagóg.

Životopis 
Otec skladateľa bol hostinský, najprv v Rokytné a neskôr vo Fryšave. Prvé hudobné vzdelanie dal Otakarovi bývalý šľachtický vychovávateľ a lesník František Dušek. Od piatich rokov ho učil hrať na husliach a o rok neskôr aj na klavíri. Otec však neveril v synovo nadanie a prihlásil ho na Vyššiu priemyselnú školu v Brne, kde Otakar v druhom ročníku beznádejne prepadol. Začal sa teda učiť v Novom Meste na Morave za sládka. Po vyučení sa stal sládkom v pivovare v Maffersdorfu u Liberca (dnes Vratislavice nad Nisou). V pivovare založil kapelu, s ktorou mal veľký úspech.

Ešte počas svojho zamestnania v pivovare sa dal zapísať do prvého ročníka Pražského konzervatória. Študoval organové a kompozičné oddelenie, kde jeho učiteľmi boli Josef Klička a Karel Stecker. Ďalej pokračoval v majstrovskej škole klavírne hry u Jozefa Jiránka a zložil v roku 1911 štátnu skúšku. Vyučoval súkromne hru na klavíri a harmóniu a stal sa zbormajstrom speváckeho spolku "Škroup". Oženil sa s Libušou Ichovou a v roku 1919 sa stal na konzervatóriu pomocným učiteľom teoretických predmetov. O rok neskôr už bol na tom istom ústavu vymenovaný za definitívneho profesora.

Jeho skladateľské dielo vychádza z hudby Vítězslava Nováka a Josefa Suka. Štúdium partitúr týchto majstrov ho priviedlo k teoretickým problémom harmónie v hudbe 20. storočia. Vydal niekoľko teoretických spisov, v ktorých zverejnil významné teoretické objavy.

Za svoje teoretické aj hudobné dielo bol v roku 1928 zvolený riadnym členom Českej akadémie vied a umení a získal dvakrát Štátnu cenu (1930 a 1937). Zomrel v Prahe 21. januára 1943. Pochovaný je na fryšavskom cintoríne.

Dielo

Klavírne skladby 
 Intimní nálady op. 5 (1911)
 Jarní písně op. 6 (1916)
 Písničky a tanečky op. 8 (1922)
 Od jitra do soumraku op. 9a (1921)
 Na prázdninách op. 9b (1924)
 Zpěvem a tancem (1934)

Komorná hudba 
 Smyčcový kvartet a-moll op. 7 (1926)
 Smyčcový kvartet B-dur op. 10 (1928)
 Sonáta pro violončelo a klavír op. 11 (1934)
 Malá suita pro housle a klavír op. 13 (1937)

Orchestrálne skladby 
 Tilottáma op. 1 (symfonická báseň podľa Julia Zeyera, 1908)
 Král Menkera op. 2 (symfonická báseň podľa Julia Zeyera, 1909)
 Rozhlasová předehra op. 14 (1936)
 České tance (tiež v úprave pre Nonette, 1939)

Vokálne skladby 
 Dva mužské sbory op. 3 (1910)
 Písně pro soprán a klavír op. 4 (1909)
 Píseň ženy op. 15 (1936)
 Úpravy ľudových piesní pre ženský resp. detský zbor.

Teoretické spisy 
 Nauka o harmonii na základě melodie a rytmu (2 díly, 1922)
 Úplná nauka o harmonii na základě melodie a rytmu (1933)
 Nauka o kontrapunktu, imitaci a fuze (1936)
 Všeobecná nauka o hudbě (1949)
 Početné štúdie v časopisoch a vedeckých zborníkoch.

Literatúra 
 Československý hudební slovník II. (M–Ž), 1965, SHV, Praha
 Český biografický slovník XX. století. 3. díl, Q-Ž. Praha 1999
 Šlechtová, A. - Levora, J.: Členové České akademie věd a umění 1890-1952. Praha 2004

Externé odkazy 
 Helena Zelená Křížová: Hudební skladatel z rokytenské hospody
 Čo je čo?
 Stručný životopis

Zdroj 

Skladatelia vážnej hudby
Českí hudobní skladatelia
Českí muzikológovia
Osobnosti z Nového Města na Moravě